Massive problemer med tyveri og hærværk betyder nu, at Netto i Bispehaven i Hasle ved Aarhus må lukke med udgangen af denne måned.

- Årsagen er helt enkelt, at det ikke kan betale sig at drive butik der længere, siger pressechef i Danske Supermarked, Mads Hvidtved Grand til DR P4Østjylland.

Dansk Supermarked har forsøgt at sætte ind over for problemerne.

- Vi har ændret åbningstiderne, sat videoovervågning og hegn op, men vi må bare konstatere, at vi ikke har formået at opretholde en fornuftig forretning. Det er heldigvis sjældent, vi står over for så vanskelige udfordringer, siger Mads Hvidtved Grand.

En håndfuld butikker på Sjælland, der har været udsat for lignende problemer har fået ændret lukketiden til klokken 20, men i Bispebjergbutikkens tilfælde var det ikke tilstrækkeligt til at dæmme op for ulovlighederne.

- Det er et kæmpestort "æv", for det betyder meget at have en lokal nærbutik lige op og ned ad sit boligområde, siger direktør i Østjysk Bolig Allan Søstrøm til DR P4Østjylland.

Allan Søstrøm synes ellers, at kommunen, boligforeningen og Netto har gjort en stor indsats for at få has på problemerne, og han ser da også et lille lys i mørket.

- Vi har en lille gruppe unge, som nok agerer i afmagt, fordi de hverken har job eller penge. Til gengæld har de store problemer med at holde sig ude af fængsler og institutioner. Gruppen får nu en hjælpende hånd til at komme videre i livet, og det ser ud til nu at virke. Jeg håber, at det vil være med til at sikre, at der i fremtiden også vil være mulighed for at drive et dagligvaremarked i Bispehaven, siger han.